Source: https://ec.europa.eu/social/main.jsp?langId=sl&catId=857&intPageId=981
Timestamp: 2019-07-22 16:42:48+00:00

Document:
Najpogostejša vprašanja - Pomoč
Ali ste že obiskali našo stran o službah za pomoč?
Nacionalna pravna sredstva
Ali se z „evropskimi“ primeri ukvarja poseben organ?
V vsaki od 31 držav, ki uporabljajo predpise EU o koordinaciji, je poseben organ, ki ima izkušnje z uveljavljanjem čezmejnih socialnih pravic. Ta organ odgovarja na zahtevke državljanov, ki iščejo informacije in pomoč, in svetuje drugim nacionalnim organom.
>> Poiščite pristojni zavod na našem seznamu
Zakaj se moram najprej obrniti na nacionalni zavod za zavarovanje?
Zakonodaja Unije samo koordinira nacionalne sisteme socialne varnosti, za vaš primer se bodo uporabili nacionalni predpisi. Nacionalni organi lažje zagotovijo svetovanje in informacije, saj poznajo predpise EU in nacionalne predpise.
Evropska pravna sredstva
Ali se lahko pritožim pri Sodišču Evropske unije, če je odločba v mojem primeru v nasprotju s predpisi EU?
Zadeve ne morete neposredno sami predložiti Sodišču Evropske unije. Nacionalno sodišče lahko v zvezi z vašo zadevo zaprosi Sodišče za „predhodno odločanje“, torej ustrezno razlago predpisov EU. Razlaga je zavezujoča.
Vsako nacionalno sodišče se lahko obrne na Sodišče Evropske unije, tudi sodišče prve stopnje. Če se na njegovo odločbo ni več mogoče pritožiti, mora obvezno zaprositi za predhodno odločanje. Sodišču, ki obravnava vaš primer, lahko vedno priporočite, naj se obrne na Sodišče Evropske unije, vendar je v mnogih primerih sodna praksa Sodišča dovolj jasna, da lahko razsodi v vaši zadevi.
Na Sodišče Evropske unije se lahko obrne tudi Evropska komisija, če meni, da nacionalni zakoni in predpisi kršijo evropske predpise („postopek za ugotavljanje kršitev“).
Kako mi lahko pomaga Evropska komisija?
EU ima različne službe za pomoč in informiranje državljanov pri uveljavljanju njihovih pravic. Če menite, da je zakonodaja ali upravna praksa določene države v nasprotju s predpisi EU, se lahko pritožite pri Evropski komisiji.
Evropska komisija se lahko odloči za ukrepanje proti državi, ki ne spoštuje predpisov EU. Zadevo lahko preda Sodišču Evropske unije, tako da začne postopek za ugotavljanje kršitev. Za začetek tega postopka ni treba izkoristiti vseh nacionalnih pravnih sredstev, vključno s pritožbami, prav tako ni potreben konkreten posamezni primer.
Postopek je dolgotrajen in le nekaj sodb Sodišča (od 600) je izrečenih v postopku ugotavljanja kršitev. Več kot 90 % sodb je izrečenih v primerih, v katerih nacionalna sodišča zahtevajo predhodno odločanje.

References: sodišče 
 Sodišče 
 sodišče 
 Sodišče 
 sodišče 
 Sodišče 
 Sodišče